作者:程珌
標題:沁園春
內容:君有新詞，何妨為我，時遣奚奴。看此山大小，風流晉宋，眼中餘子，苦自侏儒。九曲清溪，千枝楊柳，還記新條更有無。春將好，欲從君商略，君意何如。佳人玉佩瓊琚。更胸中、澆灌有詩書。把古人行處，從頭檢點，今人說底，卻不須渠。更上石頭，重登鍾阜，畫作金陵考古圖。頻相見，怕薰風早晚，便隔天隅。